[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.12.2007

COM(2007) 795 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

ΓΙΑ ΤΗΝ ΕΦΑΡΜΟΓΗ ΑΠΟ ΤΑ ΚΡΑΤΗ ΜΕΛΗ ΤΗΣ ΟΔΗΓΙΑΣ ΤΟΥ ΣΥΜΒΟΥΛΙΟΥ ΑΡΙΘ. 95/50/ΕΚ ΣΧΕΤΙΚΑ ΜΕ ΤΙΣ ΕΝΙΑΙΕΣ ΔΙΑΔΙΚΑΣΙΕΣ ΣΤΟΝ ΤΟΜΕΑ ΤΟΥ ΕΛΕΓΧΟΥ ΤΩΝ ΟΔΙΚΩΝ ΜΕΤΑΦΟΡΩΝ ΕΠΙΚΙΝΔΥΝΩΝ ΕΜΠΟΡΕΥΜΑΤΩΝ

ΠΙΝΑΚΑΣ ΠΕΡΙΕΧΟΜΕΝΩΝ

1. ΕΙΣΑΓΩΓΗ 3

2. ΙΣΤΟΡΙΚΟ 3

3. ΟΔΗΓΙΑ 95/50/EΚ 4

4. ΕΚΘΕΣΕΙΣ ΤΩΝ ΚΡΑΤΩΝ ΜΕΛΩΝ 4

5. ΥΠΟΛΟΓΙΣΜΟΣ ΤΩΝ ΔΕΔΟΜΕΝΩΝ 5

6. ΣΥΧΝΟΤΗΤΑ ΤΩΝ ΕΛΕΓΧΩΝ ΣΤΑ ΚΡΑΤΗ ΜΕΛΗ 6

7. ΠΟΣΟΣΤΟ ΔΡΑΣΤΗΡΙΟΤΗΤΩΝ ΜΕΤΑΦΟΡΑΣ ΚΑΤΑ ΠΑΡΑΒΑΣΗ ΤΗΣ ΝΟΜΟΘΕΣΙΑΣ 6

8. ΚΥΡΩΣΕΙΣ 7

9. ΣΥΜΠΕΡΑΣΜΑΤΑ 7

ΠΑΡΑΡΤΗΜΑ I: ΧΡΟΝΟΣΕΙΡΕΣ (1997-2005) ΤΟΥ ΑΡΙΘΜΟΥ ΕΛΕΓΧΩΝ, ΠΑΡΑΒΑΣΕΩΝ ΚΑΙ ΚΥΡΩΣΕΩΝ ΠΟΥ ΣΗΜΕΙΩΘΗΚΑΝ ΣΕ ΚΑΘΕ ΚΡΑΤΟΣ ΜΕΛΟΣ 8

ΠΑΡΑΡΤΗΜΑ II: ΑΡΙΘΜΟΣ ΕΛΕΓΧΩΝ ΑΝΑ ΑΡΙΘΜΟ ΤΑΞΙΔΙΩΝ ΤΩΝ ΟΧΗΜΑΤΩΝ ΠΟΥ ΜΕΤΑΦΕΡΟΥΝ ΕΠΙΚΙΝΔΥΝΑ ΕΜΠΟΡΕΥΜΑΤΑ (%) 2003-2005 (NΕΑ ΚΡΑΤΗ ΜΕΛΗ 2004-2005) 9

ΠΑΡΑΡΤΗΜΑ IΙΙ: ΑΡΙΘΜΟΣ ΕΛΕΓΧΩΝ ΚΑΙ ΠΟΣΟΣΤΟ ΞΕΝΩΝ ΟΧΗΜΑΤΩΝ ΠΟΥ ΕΛΕΓΧΘΗΚΑΝ (2003-2005) 10

ΠΑΡΑΡΤΗΜΑ IV: ΑΡΙΘΜΟΣ ΠΑΡΑΒΑΣΕΩΝ ΑΝΑ ΕΛΕΓΧΟ 2003-2005 11

ΠΑΡΑΡΤΗΜΑ V: ΚΥΡΩΣΕΙΣ ΑΝΑ ΕΙΔΟΣ 2003-2005 12

1. ΕΙΣΑΓΩΓΗ

Η οδηγία 95/50/EΚ του Συμβουλίου σχετικά με την καθιέρωση ενιαίων διαδικασιών στον έλεγχο των οδικών μεταφορών επικίνδυνων εμπορευμάτων εκδόθηκε στις 6 Οκτωβρίου 1995[1] και τα κράτη μέλη ήταν υποχρεωμένα να θέσουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την εν λόγω οδηγία έως την 1η Ιανουαρίου 1997.

Η οδηγία 95/50/ΕΚ προβλέπει, για κάθε ημερολογιακό έτος, και το αργότερο δώδεκα μήνες μετά την παρέλευση αυτού, ότι κάθε κράτος μέλος πρέπει να αποστέλλει στην Επιτροπή έκθεση επί της εφαρμογής της οδηγίας αυτής[2]. Η εν λόγω οδηγία προβλέπει επίσης ότι η Επιτροπή οφείλει να διαβιβάζει τουλάχιστον ανά τριετία στο Ευρωπαϊκό Κοινοβούλιο και το Συμβούλιο έκθεση σχετικά με την εφαρμογή της εν λόγω οδηγίας από τα κράτη μέλη[3].

Η έκθεση της Επιτροπής βασίζεται στις ετήσιες εκθέσεις που αποστέλλουν τα κράτη μέλη. Στη συγκεκριμένη περίπτωση, πρόκειται για την τρίτη έκθεση σχετικά με την εφαρμογή της οδηγίας του Συμβουλίου 95/50/ΕΚ στα κράτη μέλη, η οποία καλύπτει τα έτη 2003-2005. Η πρώτη έκθεση[4] κάλυπτε τα έτη 1997-1998 και η δεύτερη[5] τα έτη 1999-2002. Λόγω της διεύρυνσης της ΕΕ την 1 Μαΐου 2004, στην παρούσα έκθεση εμφανίζονται δέκα νέα κράτη μέλη. Τα νέα κράτη μέλη είχαν μόνον την υποχρέωση να παρέχουν δεδομένα για τα έτη 2004 και 2005.

2. ΙΣΤΟΡΙΚΟ

Η οδηγία 94/55/EΚ της 21ης Νοεμβρίου 1994 του Συμβουλίου της 21ης Νοεμβρίου 1994 για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων[6], όπως τροποποιήθηκε[7], εισήγαγε εναρμονισμένους κανόνες για την μεταφορά επικίνδυνων εμπορευμάτων μεταξύ κρατών μελών, καθώς και εντός της επικράτειας των αυτών.

Τα τεχνικά παραρτήματα της οδηγίας 94/55/EΚ, όσον αφορά το περιεχόμενό τους, είναι ταυτόσημα από άποψη περιεχομένου με τα τεχνικά παραρτήματα της διεθνούς συμφωνίας ADR[8]. Συνεπώς, η οδηγία 94/55/EΚ μεταφέρει, στο κοινοτικό δίκαιο, τις τεχνικές διατάξεις της συμφωνίας ADR με την οποία θεσπίζονται ομοιόμορφοι κανόνες για την ασφαλή διεθνή οδική μεταφορά επικίνδυνων εμπορευμάτων. Η προστιθέμενη αξία της οδηγίας έγκειται στο γεγονός ότι επεκτείνει την ισχύ των κανόνων αυτών κατά τρόπο που να καλύπτονται οι εθνικές (εγχώριες) μεταφορές, προκειμένου να υπάρχει εναρμόνιση σε όλη την Κοινότητα των συνθηκών, υπό τις οποίες μεταφέρονται οδικώς τα επικίνδυνα εμπορεύματα και, κατά συνέπεια, να βελτιώνεται ταυτόχρονα η οδική ασφάλεια σε εθνικό επίπεδο.

Το παράρτημα A της οδηγίας 94/55/EΚ περιλαμβάνει τις επικίνδυνες ύλες που επιτρέπεται να μεταφέρονται οδικώς και παρέχει κανόνες για τη συσκευασία, τη σήμανση και την περιγραφή εμπορευμάτων στα έγγραφα μεταφοράς. Το παράρτημα Β αναφέρεται στους κανόνες που διέπουν τα οχήματα και τις δραστηριότητες μεταφοράς.

3. ΟΔΗΓΙΑ 95/50/EΚ

Στο πλαίσιο της οδηγίας 94/55/EΚ, και για να βελτιωθεί περαιτέρω το επίπεδο ασφάλειας στις μεταφορές επικίνδυνων εμπορευμάτων, καθώς και για να εξασφαλιστεί επαρκής αριθμός ελέγχων που διενεργούνται με εναρμονισμένο τρόπο, το Συμβούλιο εξέδωσε στις 6 Οκτωβρίου 1995 την οδηγία 95/50/EΚ για την καθιέρωση ομοιόμορφων διαδικασιών στον έλεγχο των οδικών μεταφορών επικίνδυνων εμπορευμάτων. Η οδηγία περιλαμβάνει εναρμονισμένο κατάλογο τον οποίο χρησιμοποιούν τα κράτη μέλη, καθώς και εναρμονισμένο κατάλογο των κωδικών παραβάσεων έως το 2004. Το 2004 τα παραρτήματα της οδηγίας τροποποιήθηκαν[9] και από το 2005 οι κωδικοί παραβάσεων μεταβλήθηκαν σε τρεις κατηγορίες επικινδυνότητας.

Αυτοί οι ενιαίοι έλεγχοι αφορούν όλες τις δραστηριότητες οδικής μεταφοράς επικίνδυνων εμπορευμάτων στο έδαφος κράτους μέλους ή των επικίνδυνων εμπορευμάτων που εισέρχονται σε κράτος μέλος προερχόμενα από τρίτες χώρες ανεξαρτήτως της χώρας ταξινόμησης του οχήματος. Η οδηγία σκοπό έχει να εξασφαλισθεί αντιπροσωπευτικό ποσοστό δειγματοληπτικού ελέγχου των μεταφορών επικίνδυνων εμπορευμάτων, παράλληλα δε να καλυφθεί εκτεταμένο ποσοστό του οδικού δικτύου.

Προληπτικά, ή εφόσον έχουν παρατηρηθεί παραβάσεις εξαιτίας των οποίων διακυβεύεται η οδική ασφάλεια, είναι δυνατόν να διενεργούνται έλεγχοι και στις εγκαταστάσεις των επιχειρήσεων.

4. ΕΚΘΕΣΕΙΣ ΤΩΝ ΚΡΑΤΩΝ ΜΕΛΩΝ

Εκθέσεις παραλήφθηκαν από όλα τα κράτη μέλη που είχαν την υποχρέωση να στείλουν έκθεση για ολόκληρη την περίοδο 2003-2005. Οι εκθέσεις των νέων κρατών μελών, τα οποία έχουν μόνον την υποχρέωση να στείλουν έκθεση για την περίοδο με έναρξη το 2004, κάλυπταν είτε ολόκληρη την περίοδο είτε μέρος αυτής. Ένα κράτος μέλος δεν έστειλε δεδομένα.

Κράτη μέλη που υπέβαλαν εκθέσεις για όλα τα έτη της περιόδου 2003-2005 | Αυστρία, Βέλγιο, Δανία, Γερμανία, Ελλάδα, Ισπανία, Φινλανδία, Γαλλία, Ιρλανδία, Ιταλία, Λουξεμβούργο, Κάτω Χώρες, Πορτογαλία, Σουηδία, Σλοβενία και Ηνωμένο Βασίλειο. |

Κράτη μέλη που υπέβαλαν εκθέσεις για μέρος της περιόδου 2003-2005 (Υποχρεωτικά από το 2004) | Τσεχική Δημοκρατία (2004-05), Εσθονία (2004-2005), Ουγγαρία (2004-05), Λιθουανία (2004-05), Λετονία (2004-05), Μάλτα (2005), Πολωνία (2005), Σλοβακία (2005) |

Κράτη μέλη που δεν υπέβαλαν καμία έκθεση για την περίοδο 2003-2005 | Κύπρος |

Κατά τη σύνταξη των εκθέσεών τους, τα κράτη μέλη κλήθηκαν να χρησιμοποιήσουν τους εναρμονισμένους κωδικούς παραβάσεων του παραρτήματος ΙΙ της οδηγίας μέχρι το 2004 και τις νέες κατηγορίες επικινδυνότητας το 2005 και να υποβάλουν την έκθεση σύμφωνα με το παράρτημα ΙΙΙ της οδηγίας, η οποία τροποποιήθηκε το 2005. Τις οδηγίες αυτές δεν τις ακολούθησαν όλα τα κράτη μέλη. Ορισμένα κράτη μέλη χρησιμοποίησαν τους κωδικούς του καταλόγου (παράρτημα Ι της οδηγίας), ενώ άλλα χρησιμοποίησαν το δικό τους σύστημα κατάταξης των παραβάσεων σε κατηγορίες, όπως συνέβη στις προηγούμενες εκθέσεις. Το 2005 πολλά κράτη μέλη χρησιμοποίησαν επίσης τις παλαιές πρακτικές τους, άλλα όμως χρησιμοποίησαν ήδη τις νέες κατηγορίες επικινδυνότητας. Ήταν επομένως αδύνατον να γίνει αναλυτική ανασκόπηση του είδους των παραβάσεων. Αυτό θα οδηγούσε σε ακόμη μεγαλύτερη αύξηση του ποσοστού της κλάσης "άλλες παραβάσεις", οι οποίες αποτελούσαν ήδη το 57,78 % του συνόλου της τελευταίας έκθεσης.

Η σύνοψη των εκθέσεων περιλαμβάνεται στο παράρτημα I της παρούσας έκθεσης. Το παράρτημα Ι περιλαμβάνει χρονοσειρές του αριθμού των ελέγχων, των παραβάσεων και των κυρώσεων που καταχωρίσθηκαν σε κάθε κράτος μέλος από το 1997 έως το 2005.

5. ΥΠΟΛΟΓΙΣΜΟΣ ΤΩΝ ΔΕΔΟΜΕΝΩΝ

Είχε ζητηθεί από τα κράτη μέλη να εκτιμήσουν, στην έκθεση τους, τον όγκο των μεταφορών επικίνδυνων εμπορευμάτων σε τόνους ή σε τονοχιλιόμετρα. Τις πληροφορίες αυτές δεν διαβίβασαν πολλά κράτη μέλη. Συνεπώς, ακολουθήθηκαν οι πρακτικές των προηγούμενων εκθέσεων: ποσοστό 6 % όλων των μεταφερθέντων εμπορευμάτων χρησιμοποιήθηκε ως σταθερή μέση τιμή εκτίμησης του όγκου των μεταφερθέντων επικίνδυνων εμπορευμάτων[10], τα 110 χιλιόμετρα ως μέση μετακίνηση και στους υπολογισμούς χρησιμοποιήθηκε ως μέσο φορτίο επικίνδυνων εμπορευμάτων οι 10 τόνοι.

Με βάση τα δεδομένα αυτά, υπολογίστηκε ο αριθμός των ταξιδιών των οχημάτων στη μεταφορά επικίνδυνων εμπορευμάτων. Αυτό το αριθμητικό στοιχείο, σε συνδυασμό με τον αριθμό ελέγχων στη χώρα, δίνει πληροφορίες για τη συχνότητα των ελέγχων υπό μορφή εκατοστιαίου ποσοστού επί του αριθμού των ελέγχων ανά αριθμό ταξιδίων. Για να υπάρξει ισόρροπη βάση για τα διάφορα κράτη μέλη, όλα τα ταξίδια υπολογίσθηκαν με βάση τα στατιστικά δεδομένα της Eurostat.

6. ΣΥΧΝΟΤΗΤΑ ΤΩΝ ΕΛΕΓΧΩΝ ΣΤΑ ΚΡΑΤΗ ΜΕΛΗ

Ένας από τους στόχους της οδηγίας είναι να βελτιωθεί περαιτέρω το επίπεδο ασφαλείας, με τη διενέργεια ικανού αριθμού ελέγχων. Η συχνότητα των ελέγχων καθοδόν στα κράτη μέλη κατά τη περίοδο 2003-2005 δίδεται στο διάγραμμα του παραρτήματος II.

Βάσει του διαγράμματος αυτού και των αποτελεσμάτων των προηγούμενων εκθέσεων συνάγονται τα εξής:

1) Η συχνότητα των ελέγχων στην Ευρωπαϊκή Ένωση συνολικά μειώθηκε από 0,27 % (1997-1998) σε 0,23 % (1999-2002) και, με τα περισσότερα νέα κράτη μέλη να έχουν περιληφθεί από το 2004, αυξήθηκε σε 0,29 % (2003-2005).

2) Στην Τσεχική Δημοκρατία, τη Γερμανία, την Ουγγαρία και τη Σλοβενία η συχνότητα των ελέγχων κατά την περίοδο 2003-2005 ήταν άνω του 0,60 %, στην Αυστρία, την Ισπανία, τη Γαλλία, την Πολωνία και τη Σουηδία είναι περίπου 0,25 %, στο Βέλγιο, τη Φινλανδία και τη Μάλτα κάτι περισσότερο από 0,10 % και στις υπόλοιπες χώρες 0,06 % ή και λιγότερο. Ωστόσο, διαπιστώνεται ότι σε ορισμένα κράτη μέλη σημαντικό ποσοστό των υφιστάμενων ικανοτήτων εφαρμογής χρησιμοποιείται για τη διεξαγωγή των ελέγχων στις εγκαταστάσεις των μεταφορικών επιχειρήσεων. Οι έλεγχοι αυτοί βασίζονται στο άρθρο 6 της οδηγίας 95/50/EΚ αλλά δεν εμφανίζονται στα δεδομένα.

3) Στις χώρες όπου σημειώνεται το υψηλότερο επίπεδο ελέγχων, το ποσοστό είναι 30 φορές υψηλότερο από τις χώρες όπου σημειώνεται το χαμηλότερο επίπεδο. Τα δεδομένα της Ουγγαρίας είναι αισθητά πολύ περισσότερα από τα δεδομένα των υπολοίπων κρατών μελών.

Επισημαίνεται ότι τα κράτη μέλη που δεν υπέβαλαν έκθεση εξαιρέθηκαν τελείως από όλα τα δεδομένα.

Για να εκτιμηθεί η ισοδυναμία των ελέγχων μεταξύ εγχώριων και ξένων μεταφορέων, οι διενεργούμενοι σε κάθε κράτος μέλος έλεγχοι και το ποσοστό ξένων οχημάτων που ελέγχθηκαν αναγράφονται στο παράρτημα III. Το ποσοστό αυτό ποικίλλει όντως σημαντικά. Ωστόσο, καθώς το μεγαλύτερο ποσοστό ξένων οχημάτων που ελέγχονται εντοπίζεται στις χώρες διαμετακόμισης, τα ποσοστά φαίνονται ακόμη λογικά, λαμβανομένων υπόψη των γεωγραφικών θέσεών τους. Επομένως, είναι δυνατόν να συναχθεί το συμπέρασμα ότι δεν υπάρχει ένδειξη ότι δεν ισορροπούν οι έλεγχοι στο θέμα αυτό.

7. ΠΟΣΟΣΤΟ ΔΡΑΣΤΗΡΙΟΤΗΤΩΝ ΜΕΤΑΦΟΡΑΣ ΚΑΤΑ ΠΑΡΑΒΑΣΗ ΤΗΣ ΝΟΜΟΘΕΣΙΑΣ

Το ποσοστό των δραστηριοτήτων μεταφοράς κατά παράβαση της νομοθεσίας υπολογίστηκε συναρτήσει όλων των παραβάσεων (είτε σχετικά με το όχημα, τον οδηγό, τα έγγραφα είτε με τα μεταφερόμενα εμπορεύματα) του ελεγχθέντος οχήματος. Επειδή είναι πιθανόν να υπήρχαν περισσότερες της μιας παραβάσεις ανά όχημα, το αποτέλεσμα μπορεί να είναι τεχνητά υψηλό. Αυτό πρέπει να ληφθεί υπόψη κατά την εκτίμηση των στοιχείων. Οι πληροφορίες για το ποσοστό των παραβάσεων ανά έλεγχο κατά την περίοδο 2003-2005 περιλαμβάνονται σε διάγραμμα του παραρτήματος IV.

Από τη σύγκριση των τιμών με τα αποτελέσματα της προηγούμενης έκθεσης συνάγονται τα εξής:

1) ο λόγος του αριθμού παραβάσεων προς τον αριθμό ελέγχων στην Ευρωπαϊκή Ένωση συνολικά σημείωσε αύξηση από 0,22 (1997-1998) σε 0,26 (1999-2002) και στη συνέχεια έπεσε στο 0,18 (2003-2005)·

2) αναλόγως της χώρας, ο λόγος του αριθμού των παραβάσεων ανά έλεγχο κατά την περίοδο 1999-2002 κυμάνθηκε από 0,02 μέχρι σχεδόν 2,00·

3) στην Αυστρία, την Εσθονία, την Ιρλανδία, τη Μάλτα και την Πορτογαλία, ο λόγος του αριθμού των παραβάσεων ανά έλεγχο κατά την περίοδο 2003-2005 είναι αισθητά υψηλότερος από το μέσο όρο της ΕΕ (0,26). Στις περισσότερες χώρες ο λόγος κυμαίνεται μεταξύ 0,10 και 0,50.

Από τα στοιχεία αυτά προκύπτει ότι οι καθοδόν έλεγχοι είναι αναγκαίοι και αποτελούν σημαντικό εργαλείο βελτίωσης της ασφάλειας στις μεταφορές επικίνδυνων εμπορευμάτων, μολονότι στη σύγκριση της συχνότητας των ελέγχων (παράρτημα II) με το ποσοστό των παραβάσεων (παράρτημα IV) ο συσχετισμός δεν είναι προφανής.

8. ΚΥΡΩΣΕΙΣ

Οι πληροφορίες σχετικά με τις κυρώσεις ήταν ατελείς σε πολλές περιπτώσεις. Επισκόπηση των τύπων κυρώσεων στα κράτη μέλη, τα οποία διαβίβασαν πληροφορίες, δίδεται στο παράρτημα V. Η πιο συνήθης κύρωση είναι η επιβολή προστίμου (περίπου 80%) και κατόπιν η προειδοποίηση (περίπου 20%), ενώ δικαστικές διώξεις ασκήθηκαν σε ελάχιστες περιπτώσεις.

9. ΣΥΜΠΕΡΑΣΜΑΤΑ

Μολονότι τα περισσότερα κράτη μέλη διενήργησαν οδικούς ελέγχους στις μεταφορές επικίνδυνων εμπορευμάτων κατά την περίοδο 2003-2005, η συχνότητα των ελέγχων ποικίλλει σημαντικά. Η μέση συχνότητα των ελέγχων στην Ευρωπαϊκή Ένωση, λαμβανομένης υπόψη της διεύρυνσης το 2004, αυξήθηκε τα τελευταία χρόνια.

Το ότι οι έλεγχοι είναι δικαιολογημένοι φαίνεται από το ποσοστό των οχημάτων που διαπιστώθηκε ότι παραβίαζαν τη νομοθεσία, αν και ο μέσος αριθμός παραβάσεων ανά έλεγχο στην Ευρωπαϊκή Ένωση μειώθηκε κάπως.

Με βάση την παρούσα έκθεση, η Επιτροπή επισημαίνει ότι οι οδικοί έλεγχοι αποτελούν αποτελεσματικό εργαλείο για την ανάδειξη των προβλημάτων που συνδέονται με την ασφάλεια των μεταφορών επικίνδυνων εμπορευμάτων και για τη βελτίωση της. Εντούτοις, οι διενεργούμενοι από ορισμένα κράτη μέλη έλεγχοι στις εγκαταστάσεις αποτελούν προφανώς έναν εξίσου αποτελεσματικό τρόπο επιβολής του νόμου, παρόλο που αυτό δεν φαίνεται στα παραρτήματα της παρούσας έκθεσης.

Τέλος, η Επιτροπή θα ήθελε να επισημάνει στα κράτη μέλη ότι πρέπει να χρησιμοποιούν στις εκθέσεις τα εναρμονισμένα έντυπα και ότι τις εκθέσεις αυτές πρέπει να αποστέλλουν στην Επιτροπή όλα τα κράτη μέλη. Με την καθιέρωση και την εφαρμογή των νέων κατηγοριών επικινδυνότητας σε όλα τα κράτη μέλη θα βελτιωθούν στο μέλλον οι εκθέσεις.

ΠΑΡΑΡΤΗΜΑ I: ΧΡΟΝΟΣΕΙΡΕΣ (1997-2005) ΤΟΥ ΑΡΙΘΜΟΥ ΕΛΕΓΧΩΝ, ΠΑΡΑΒΑΣΕΩΝ ΚΑΙ ΚΥΡΩΣΕΩΝ ΠΟΥ ΣΗΜΕΙΩΘΗΚΑΝ ΣΕ ΚΑΘΕ ΚΡΑΤΟΣ ΜΕΛΟΣ

[pic]

ΠΑΡΑΡΤΗΜΑ II: ΑΡΙΘΜΟΣ ΕΛΕΓΧΩΝ ΑΝΑ ΑΡΙΘΜΟ ΤΑΞΙΔΙΩΝ ΤΩΝ ΟΧΗΜΑΤΩΝ ΠΟΥ ΜΕΤΑΦΕΡΟΥΝ ΕΠΙΚΙΝΔΥΝΑ ΕΜΠΟΡΕΥΜΑΤΑ (%) 2003-2005 (NΕΑ ΚΡΑΤΗ ΜΕΛΗ 2004-2005)

[pic]

ΠΑΡΑΡΤΗΜΑ IΙΙ: ΑΡΙΘΜΟΣ ΕΛΕΓΧΩΝ ΚΑΙ ΠΟΣΟΣΤΟ ΞΕΝΩΝ ΟΧΗΜΑΤΩΝ ΠΟΥ ΕΛΕΓΧΘΗΚΑΝ (2003-2005)

[pic]

ΠΑΡΑΡΤΗΜΑ IV: ΑΡΙΘΜΟΣ ΠΑΡΑΒΑΣΕΩΝ ΑΝΑ ΕΛΕΓΧΟ 2003-2005

[pic]

ΠΑΡΑΡΤΗΜΑ V: ΚΥΡΩΣΕΙΣ ΑΝΑ ΕΙΔΟΣ 2003-2005

[pic]

[1] ΕΕ L 249, 17.10.1995, σ. 35, όπως τροποποιήθηκε τελευταία από την οδηγία 2004/112/EΚ της Επιτροπής της 13 Δεκεμβρίου 2004 για την προσαρμογή στην τεχνική πρόοδο της οδηγίας 95/50/ΕΚ του Συμβουλίου (ΕΕ L 367, 14.12.2004, σ. 23).

[2] Άρθρο 9 παράγραφος 1.

[3] Άρθρο 9 παράγραφος 2.

[4] COM (2000) 517 τελικό της 06.09.2000.

[5] COM (2005) 430 τελικό της 15.09.2005.

[6] ΕΕ L 319 της 12.12.1994, σ. 7.

[7] Οδηγία που τροποποιήθηκε τελευταία από την οδηγία αριθ. 2004/111/ΕΚ της Επιτροπής, της 9ης Δεκεμβρίου 2004 για την προσαρμογή στην τεχνική πρόοδο της οδηγίας του Συμβουλίου αριθ. 94/55/ΕΚ (ΕΕ αριθ. L 365, 10.12.2004, σ. 25).

[8] Ευρωπαϊκή συμφωνία για τις διεθνείς μεταφορές επικίνδυνων εμπορευμάτων που συνήφθη στη Γενεύη στις 30 Σεπτεμβρίου 1957, όπως τροποποιήθηκε, το πλέον πρόσφατο κείμενο της οποίας ανάγεται στην έκδοση 2005.

[9] Οδηγία 2004/112/ΕΚ της Επιτροπής, της 13ης Δεκεμβρίου 2004 για την προσαρμογή στην τεχνική πρόοδο της οδηγίας του Συμβουλίου 95/50/ΕΚ (ΕΕ αριθ. L 367, 14.12.2004, σ. 23).

[10] Τα δεδομένα σχετικά με όλα τα μεταφερθέντα εμπορεύματα προέρχονται από το τεύχος στατιστικών "Η ενέργεια και οι μεταφορές της ΕΕ το 2006 σε αριθμούς" που εξέδωσε η Eurostat. Λουξεμβούργο, Υπηρεσία Επισήμων Εκδόσεων των Ευρωπαϊκών Κοινοτήτων, 2007. Πίνακας 3.2.4γ.